b"\n_START_ARTICLE_\n\xc3\x85snes\n_START_SECTION_\nGeografi\n_START_PARAGRAPH_\nGeografisk sett deles \xc3\x85snes kommune av elva Glomma (Gl\xc3\xa5ma). \xc3\x98stover strekker Finnskogen seg, cirka 30 km mot Sverige, og vestover fra Glomma er det skog og \xc3\xa5ser om lag 15 km mot Nord-Odal og Stange kommuner. B\xc3\xa5de Gl\xc3\xa5mdalen og nedre del av Flisa-dalf\xc3\xb8ret er \xc3\xa5pne og flate jordbruksomr\xc3\xa5der. Bosetningen i \xc3\x85snes er spredt, men i hovedsak konsentrert langs Glomma og sideelva Flisa, som administrasjonssenteret har sitt navn fra.\n_START_SECTION_\nHistorie\n_START_PARAGRAPH_\n\xc3\x85snes kommune ble i 1964 sl\xc3\xa5tt sammen med Hof kommune. Funn fra steinalderen viser at de f\xc3\xb8rste bosetningene har funnet sted p\xc3\xa5 Glommas vestside for cirka 1500 \xc3\xa5r siden. Navn som Hov, Borg og Tinghaug forteller oss litt om et organisert samfunn med et religi\xc3\xb8st liv, lovverk og forsvar. Fra Snorre har vi navnet til den f\xc3\xb8rste h\xc3\xb8vdingen som satte i gang rydding av det som senere ble Sol\xc3\xb8rbygdene. _NEWLINE_Solve het han og han var en av forfedrene til Halvdan Svarte. Kristendommen n\xc3\xa5dde Sol\xc3\xb8r p\xc3\xa5 1100-tallet og kommunenavnet ble Hof, som omfattet n\xc3\xa5v\xc3\xa6rende V\xc3\xa5ler og \xc3\x85snes. I 1848 ble kommunen delt i tre \xe2\x80\x93 Hof, \xc3\x85snes og V\xc3\xa5ler. De to sistnevnte danner i dag, sammen med Grue kommune, Sol\xc3\xb8r.\n_START_SECTION_\nKommunev\xc3\xa5penet\n_START_PARAGRAPH_\n\xc3\x85snes' kommunev\xc3\xa5pen best\xc3\xa5r av tre fl\xc3\xb8terhaker mot gull bakgrunn. Dette symboliserer skogbruk og fl\xc3\xb8ting i Flisa, Kynnavassdraget og Gl\xc3\xa5ma. T\xc3\xb8mmeret har v\xc3\xa6rt skogens gull, derfor gull i bakgrunn.\n_START_SECTION_\nJernbane\n_START_PARAGRAPH_\nSol\xc3\xb8rbanen \xc3\xa5pnet fra Kongsvinger til Flisa i 1893. I 1910 ble den forlenget videre mot Elverum. Jernbanestasjonen p\xc3\xa5 Flisa var lenge et viktig kommunikasjonsknutepunkt, men i 1990 ble all persontrafikk p\xc3\xa5 banen nedlagt. I \xc3\x85snes kommune var det tre stasjoner, hvorav den p\xc3\xa5 Flisa er fredet, mens stasjonsbygningene p\xc3\xa5 Arneberg og Haslemo er revet. Dertil kommer en rekke holdeplasser som det n\xc3\xa5 knapt finnes rester igjen av."